## El Consell impulsa la recuperació després de la dana amb ajudes a les mancomunitats i avança en la millora de la gestió ambiental

*** Les mancomunitats es beneficiaran d’ajudes directes per valor de 7,15 milions d’euros per a la recuperació d’infraestructures turístiques i la prevenció de riscos climàtics després de la dana
* S’aprova el decret llei de mesures urgents en matèria d’intervenció administrativa ambiental per a millorar la coordinació i agilitzar tràmits
* S’avança en la recuperació de Metrovalencia amb noves actuacions d’emergència a Paiporta, que eleven la inversió de la Generalitat a 128 milions d’euros i garantixen la reobertura total del servici el 21 de juny**

El Ple del Consell ha aprovat un conjunt de mesures destinades a donar un nou impuls a la recuperació després de la dana, així com a millorar la gestió ambiental en la Comunitat Valenciana, segons ha informat la portaveu del Consell, Susana Camarero, durant la seua compareixença en la roda de premsa posterior a la reunió plenària.

En la seua intervenció, Camarero ha destacat que el Consell, en la seua labor de continuar avançant en el camí cap a la recuperació, ha aprovat un decret d’ajudes urgents a mancomunitats, dotat amb 7,15 milions d’euros. Estes subvencions es destinaran a la recuperació i rehabilitació d’infraestructures i recursos turístics danyats per la riuada, així com a la implementació de mesures de mitigació i prevenció de riscos climàtics futurs.

“Són ajudes fonamentals per a donar suport als municipis en la recuperació d’un dels sectors estratègics de la nostra Comunitat, com és el turisme, i per a preparar-nos davant futurs episodis de fenòmens meteorològics extrems”, ha afirmat la vicepresidenta.

Les mancomunitats beneficiàries són Camp de Túria, la Ribera Alta, Alt Túria, Interior Tierra del Vino, Intermunicipal de l’Horta Sud, Hoya de Buñol-Chiva, la Serrania, la Ribera Baixa i la Safor.

**Agilitat dels tràmits en matèria ambiental**

En matèria mediambiental, el Consell ha aprovat un decret llei de mesures urgents en matèria d’intervenció administrativa ambiental, que modifica i introduïx canvis i millores en la Llei de prevenció, qualitat i control ambiental d’activitats en la Comunitat Valenciana, així com en la Llei de taxes i la Llei de protecció contra la contaminació acústica.

El conseller de Medi Ambient, Infraestructures i Territori, Vicente Martínez Mus, ha explicat que estos canvis “busquen ajustar els temps de tramitació administrativa per a adaptar-los a les necessitats del sector productiu, incorporant ferramentes tecnològiques per a agilitzar autoritzacions sense comprometre les mesures preventives”.

Així mateix, el titular de Medi Ambient ha assenyalat que l’objectiu d’este decret també és “reforçar la protecció de l’entorn natural i regular de manera més efectiva la compensació i reversió d’impactes ambientals i socials, promovent un desenrotllament més responsable i sostenible”.

D’altra banda, Martínez Mus ha fet balanç de les actuacions que s’estan executant durant estos sis mesos, després de les inundacions, per a la reconstrucció i recuperació total del servici de transport públic de Metrovalencia després que el Ple del Consell haja ratificat dos actuacions d’emergència més d’FGV per valor de 3,1 milions d’euros per a les obres de la nova estació de Paiporta.

D’esta manera, el conseller ha destacat que “la Generalitat està invertint més de 128 milions d’euros amb l’objectiu d’obrir la seua xarxa al complet abans de l’estiu”. I ha afegit que “una de les principals prioritats, des de l’inici, ha sigut que les zones afectades puguen recobrar al 100 % les seues condicions de mobilitat una vegada tota la xarxa del metro estiga en funcionament el 21 de juny”.

**Formació per a la reconstrucció i l’ocupació**

El Consell ha ratificat el decret de bases reguladores i la concessió directa de subvencions per a la realització d’accions de formació no formal de qualificació i requalificació de la població activa vinculada a qualificacions professionals, incloses en el Catàleg nacional d’estàndards de competències professionals, en el sector de la construcció i la rehabilitació d’edificis, dins del Pla de recuperació, transformació i resiliència.

Al respecte, la vicepresidenta ha informat que “es tracta d’ajudes per valor de 757.928 euros destinades a accions de formació professional en sectors estratègics com la construcció sostenible i la rehabilitació energètica i contribuiran a formar mà d’obra qualificada, indispensable en este moment de reconstrucció”.

Quant a les mesures d’emergència, el Consell ha aprovat la modificació del decret d’ajudes urgents al sector editorial afectat també per les inundacions i ha ampliat l’import total fins a 1,04 milions d’euros. Esta mesura permetrà cobrir la totalitat de les sol·licituds rebudes que complixen els requisits, i que ascendixen a 39.

“Som conscients del greu mal que la dana va causar al sector editorial valencià, amb la pèrdua de material i la paralització de l’activitat”, ha assegurat Camarero, qui ha subratllat que, amb esta ampliació, “volem garantir que totes les empreses afectades puguen reimprimir els seus llibres i tornar a la normalitat al més prompte possible”.

Així mateix, el Consell ha pres nota de l’increment del pressupost destinat a les obres d’emergència en l’IES Francisco Ribalta de Castelló de la Plana, per a la reparació integral de la cornisa exterior i interior de l’edifici, declarat bé de rellevància local. L’import d’este increment ascendix a 78.930 euros.

Finalment, el Consell ha donat llum verda a un conveni marc de col·laboració amb la Universitat de València i la companyia GlaxoSmithKline, SA per a reforçar i donar continuïtat a la col·laboració que han desenrotllat estes tres entitats des de 2014 amb la renovació de la Càtedra EVES-GSK en avaluació d’intervencions sanitàries.

Fecha: 07/05/2025